PRÍLOHA Predbežná spotreba rozpočtových prostriedkov EPZF k 30. 9. 2013 /* COM/2013/0887 final */





1............ Úvod. 3 2............ PRÍJMY PRIPÍSANÉ EPZF. 3 3............ Pripomienky k predbežnému plneniu rozpočtu EPZF na rok 2013. 4 4............ Čerpanie príjmov pripísaných EPZF. 7 5............ Záver 7 Príloha 1: || Predbežné čerpanie rozpočtových prostriedkov EPZF k 30. 9. 2013 1. Úvod V prílohe 1 sa uvádza skutočná úroveň plnenia rozpočtu v období od 16. októbra 2012 do 30. septembra 2013 v porovnaní s predpokladaným profilom výdavkov podľa ukazovateľa, ktorý je určený na základe ustanovení článku 20 nariadenia Rady (ES) č. 1290/2005[1]. 2. PRÍJMY PRIPÍSANÉ EPZF Na základe pravidiel podľa článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka.[2] V rozpočte EPZF na rok 2013 sa zohľadnili najnovšie odhady Komisie v súvislosti s potrebami financovania očakávaných výdavkov na trhové opatrenia a priamu pomoc a odhady pripísaných príjmov, ktoré sa mali podľa očakávania vybrať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roka. Komisia vo svojom návrhu týkajúcom sa výšky rozpočtových prostriedkov EPZF v rozpočte na rok 2013 zohľadnila celkové očakávané pripísané príjmy a v návrhu rozpočtu na rok 2013 požiadala o rozpočtové prostriedky vypočítané odpočítaním odhadovanej výšky pripísaných príjmov od odhadovaných potrieb. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2013 Komisia odhadovala dostupné pripísané príjmy na 1 533 miliónov EUR. Konkrétne: – Pripísané príjmy, ktorých vytvorenie sa očakávalo v priebehu rozpočtového roka 2013, sa odhadovali na 628 miliónov EUR. Z opráv na základe overenia súladu sa očakávala suma 389 miliónov EUR a z nezrovnalostí suma 161 miliónov EUR. Príjmy z odvodov za mlieko sa odhadovali na 78 miliónov EUR. – Suma pripísaných príjmov, ktorá sa má podľa očakávania preniesť z rozpočtového roka 2012 do rozpočtového roka 2013, bola odhadnutá na 905 miliónov EUR (vrátane zostatku z Fondu na reštrukturalizáciu v sektore cukru, ktorý sa odhaduje na 675 miliónov EUR). Komisia v rozpočte na rok 2013 pripísala tieto pôvodne odhadované príjmy vo výške 1 533 miliónov EUR na dva režimy. Konkrétne: – 500 miliónov EUR pripísala na prevádzkové fondy pre organizácie výrobcov v sektore ovocia a zeleniny a – 1 033 miliónov EUR na režim jednotnej platby. Rozpočtový orgán na tieto dva režimy nakoniec schválil rozpočtové prostriedky vo výške 267 miliónov EUR a 30 635 miliónov EUR v súlade s návrhom Komisie. Uvedený súčet schválených rozpočtových prostriedkov a pripísaných príjmov zodpovedá celkovému odhadu dostupných rozpočtových prostriedkov vo výške 767 miliónov EUR na prevádzkové fondy pre organizácie výrobcov v sektore ovocia a zeleniny a 31 668 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu v roku 2013 za obdobie do 30. septembra 2013, sú schválené rozpočtové prostriedky na tieto dva režimy uvedené na úrovni článku ako rozpočtové prostriedky určené pre sektor ovocia a zeleniny vo výške 611 miliónov EUR a oddelenú priamu pomoc vo výške 38 076 miliónov EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto sektorov celkové plánované rozpočtové prostriedky na rok 2013 dosiahli 1 111 miliónov EUR v prípade sektora ovocia a zeleniny a 39 109 miliónov EUR v prípade oddelenej priamej pomoci. 3. Pripomienky k predbežnému plneniu rozpočtu EPZF na rok 2013 Predbežná úroveň plnenia rozpočtu za obdobie od 16. októbra 2012 do 30. septembra 2013 je uvedená v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2013. 3.1. Trhové opatrenia Čerpanie rozpočtových prostriedkov na intervencie na poľnohospodárskych trhoch bolo o 313,4 milióna EUR vyššie oproti schváleným rozpočtovým prostriedkom stanoveným na základe ukazovateľa k 30. septembru 2013. Tento rozdiel je priamym dôsledkom modelov čerpania najmä v sektore ovocia a zeleniny, v sektore vinohradníctva a vinárstva, v sektore bravčového mäsa a hydiny. 3.1.1. Ovocie a zelenina (+403,2 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň čerpania spôsobili predovšetkým výdavky na prevádzkové fondy pre režim organizácie výrobcov, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2013 (Poznámka: podrobnosti sú uvedené v bode 2). Táto úroveň plnenia je výsledkom uplatňovania ukazovateľa v období do 30. septembra 2013 na schválené rozpočtové prostriedky, ktoré nezahŕňajú príjmy pripísané tomuto sektoru. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ k 30. septembru 2013 uplatnil na celkové rozpočtové prostriedky, ktoré majú byť podľa očakávania k dispozícii na financovanie tohto sektora. Ako sa uvádza v bode 2, celkové predpokladané finančné prostriedky, ktoré majú byť k dispozícii pre tento sektor, pozostávajú zo schválených rozpočtových prostriedkov vo výške 611 miliónov EUR a príjmov pripísaných tomuto sektoru, ktoré sa odhadujú na 500 miliónov EUR. Keby sa teda ukazovateľ použil na celkové finančné prostriedky vo výške 1 111 miliónov EUR, ktoré majú byť podľa očakávania v tomto sektore k dispozícii, došlo by k nedočerpaniu prostriedkov vo výške –29,7 milióna EUR, pričom by išlo o priamy dôsledok očakávaného nedočerpania prostriedkov v prípade organizácií výrobcov a programu podpory konzumácie ovocia v školách, ako aj rýchlejšieho využitia prostriedkov na pomoc pre skupiny výrobcov. Vzhľadom na vynaložené a predpokladané výdavky členských štátov v roku 2013 na prevádzkové fondy pre organizácie výrobcov a režimy predbežného uznávania, po zohľadnení príjmov pripísaných tomuto sektoru, Komisia v súčasnosti odhaduje, že celkové dostupné finančné prostriedky nebudú stačiť na pokrytie potrieb tohto sektora a dodatočné prostriedky by sa mali preniesť, aby sa plne pokryli jeho potreby. 3.1.2. Výrobky sektora vinohradníctva a vinárstva (–48,4 milióna EUR) Spomalenie pri čerpaní dostupných rozpočtových prostriedkov sektora vinohradníctva a vinárstva vyplýva zo skutočnosti, že v niektorých členských štátoch sa balík rozpočtových prostriedkov vyhradených pre tento sektor v tejto fáze roka čerpal pomalšie než v minulosti, pričom ukazovateľ je založený na historicky priemernom tempe platieb. Zmeny navrhnuté Komisiou v prípade právnych predpisov týkajúcich sa balíka rozpočtových prostriedkov vyhradených pre sektor vinohradníctva a vinárstva, ktoré majú uľahčiť plnenie niektorých opatrení, schválil riadiaci výbor v júli 2013. Komisia preto očakáva, že sa tempo platieb členských štátov ku koncu tohto roka zrýchli. Súčasný objem nedočerpaných prostriedkov predstavuje skutočne menej než polovicu v porovnaní s objemom nedočerpaných prostriedkov v júli 2013. V súčasnosti však Komisia na základe dodatočných informácií od členských štátov očakáva, že pokiaľ ide o balík rozpočtových prostriedkov vyhradených pre sektor vinohradníctva a vinárstva, rozpočet na rok 2013 sa takmer plne vyčerpá. 3.1.3. Bravčové mäso, vajcia a hydina, včelárstvo a iné živočíšne výrobky (–29,5 milióna EUR) Nižšia úroveň čerpania rozpočtových prostriedkov v tomto článku bola dosiahnutá v dôsledku znížení úrovne vývozných náhrad v októbri 2012 a vo februári 2013 v sektore hydiny a ich konečným zrušením v júli 2013. Keďže nedošlo k významnému rozdielu v množstvách vývozu, očakáva sa, že celkové výdavky na toto opatrenie budú nižšie, ako sa odhadovalo počas prípravy rozpočtu na rok 2013, čo na konci roka povedie v tomto článku k nedočerpaniu prostriedkov. 3.2. Priama pomoc Čerpanie rozpočtových prostriedkov na priamu pomoc bolo v porovnaní s úrovňou ukazovateľa k 30. septembru 2013 vyššie o 704,6 milióna EUR. 3.2.1. Oddelená priama pomoc (+759,2 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, režim jednotnej platby (RJP) vykazuje prečerpanie rozpočtu, ktoré je výsledkom uplatňovania ukazovateľa na schválené rozpočtové prostriedky, ktoré nezahŕňajú príjmy pripísané tomuto sektoru, za obdobie do 30. septembra 2013. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ k 30. septembru 2013 uplatnil na celkové rozpočtové prostriedky, ktoré majú byť podľa očakávania k dispozícii na financovanie oddelenej priamej pomoci. Ako sa uvádza v bode 2, celkové predpokladané finančné prostriedky, ktoré majú byť k dispozícii na financovanie oddelenej priamej pomoci, pozostávajú zo schválených rozpočtových prostriedkov vo výške 38 076 miliónov EUR a príjmov pripísaných na oddelenú priamu pomoc, ktoré sa odhadujú na 1 033 miliónov EUR. Pokiaľ by sa na celkové finančné prostriedky vo výške 39 109 miliónov EUR, ktoré majú byť k dispozícii pre oddelenú priamu pomoc, bol uplatnil ukazovateľ, zistené nedočerpanie rozpočtových prostriedkov by predstavovalo –273,6 milióna EUR. Tento rozdiel vyplýva zo spôsobu, akým sa zostavuje ukazovateľ pre režim jednotnej platby (založený na tempe platieb z roku 2012, ale zohľadňujúci skutočné platby za prvé dva mesiace roka). Hodnota tohto ukazovateľa sa v súčasnosti rovná 100 % v porovnaní so skutočným čerpaním k 30. septembru 2013, ktoré predstavuje 99,2 %[3]. Na druhej strane členské štáty už mierne prekročili plánované čerpanie rozpočtových prostriedkov v rámci rozpočtu pre režim jednotnej platby na plochu zhruba o 0,2 %. Pokiaľ ide o režim oddelenej osobitnej pomoci podľa článku 68, očakáva sa, že čerpanie členských štátov v roku 2013 dosiahne úroveň schválených rozpočtových prostriedkov. Komisia v tejto chvíli očakáva, že dostupné rozpočtové prostriedky a pripísané príjmy sú dostatočné na krytie skutočného čerpania v rámci tohto článku. V súčasnosti skutočné čerpanie v prípade tohto sektora dosahuje 99,3 % odhadovaných čistých súm a Komisia očakáva v prípade oddelenej priamej pomoci mierne čisté nedočerpanie. 3.2.2. Ďalšia priama pomoc (–54 miliónov EUR) Rozdiel v čerpaní schválených rozpočtových prostriedkov na ďalšiu priamu pomoc v porovnaní s úrovňou ukazovateľa k 30. septembru 2013 je dôsledkom mierne pomalšej realizácie niektorých režimov, najmä v prípade režimu viazanej osobitnej podpory podľa článku 68 a dodatočných súm pre výrobcov cukrovej repy a cukrovej trstiny a významných opráv, ktoré vykázali niektoré členské štáty. Na druhej strane, rozpočet na platby priamej pomoci v režime POSEI bol prekročený po prijatí nariadenia Rady (ES) č. 228/2013, ktorým sa povolila jednorazová platba prémie pre výrobcov banánov v rozpočtovom roku 2013. Napriek prečerpaniu prostriedkov v prípade režimu POSEI sa Komisia v súčasnosti domnieva, že v prípade režimov v rámci tohto rozpočtového článku dôjde k miernemu nedočerpaniu prostriedkov. 3.3. Audit poľnohospodárskych výdavkov 3.3.1. Schválenie účtov z predchádzajúcich rokov (+200 miliónov EUR) Komisia prijala všetky rozhodnutia o schválení účtov očakávané v rozpočtovom roku 2013. V dôsledku týchto rozhodnutí Komisia uskutočnila čisté kladné opravy v prospech členských štátov vo výške približne 6 miliónov EUR. Ďalšie opravy, ktoré sa očakávajú v dôsledku nedodržiavania platobných lehôt členskými štátmi, budú výboru pre fondy predložené v novembri 2013. Treba zdôrazniť, že Komisia vo svojom opravnom liste na rok 2013 navrhla opravy vo výške −56 miliónov EUR na základe priemerného čerpania z predchádzajúcich rokov, keďže sa takéto opravy nedajú predvídať. V novom návrhu rozpočtu vypracovanom v novembri po prvom neúspešnom zmierovacom konaní sa táto suma zvýšila na –100 miliónov EUR. Nakoniec po zmierovacom konaní z 5. decembra 2012 rozpočtový orgán prijal rozpočet na rok 2013, v ktorom sa táto suma stanovila na –200 miliónov EUR. Z dôvodu uvedených opráv a záporných výdavkov vo výške –200 miliónov EUR Komisia musí pokryť z toho vyplývajúci schodok negatívnych rozpočtových prostriedkov prevodom kladných rozpočtových prostriedkov z iných položiek, aby uzatvorila túto rozpočtovú položku v roku 2013. 4. Čerpanie príjmov pripísaných EPZF Z tabuľky v prílohe 1 vyplýva, že pripísané príjmy vo výške 681,7 milióna EUR boli vybrané k 30. septembru 2013. Konkrétne: – príjmy z opráv na základe rozhodnutí o overení súladu predstavovali 457,2 milióna EUR, pričom do konca rozpočtového roka sa očakávajú ďalšie významné sumy na základe rozhodnutia o overení súladu ad-hoc č. 42, ktoré Komisia prijala v auguste 2013, – príjmy z nezrovnalostí vo výške približne 144,4 milióna EUR, pričom sa do konca rozpočtového roka takisto očakávajú ďalšie sumy a – v súčasnosti bola vybraná väčšina príjmov z odvodov za mlieko, ktoré predstavujú približne 80,1 milióna EUR. A napokon, suma pripísaných príjmov, ktorá sa nakoniec preniesla z roku 2012 do roku 2013, predstavovala 1 245,6 milióna EUR vrátane zostatku vo výške približne 755 miliónov EUR v dočasnom Fonde na reštrukturalizáciu v sektore cukru po tom, ako boli v rámci fondu vyplatené všetky splatné platby. Táto suma je podstatne vyššia ako pôvodne odhadnutá suma vo výške 905 miliónov EUR. Preto výška pripísaných príjmov dostupných na financovanie výdavkov EPZF k 30. septembru 2013 predstavuje 1 927,2 milióna EUR a očakáva sa, že sa ku koncu rozpočtového obdobia ďalej zvýši. 5. Záver Z doterajšieho čerpania rozpočtových prostriedkov EPZF na rok 2013 za obdobie do 30. septembra 2013 vyplýva, že mesačné vrátenie prostriedkov členským štátom prekročilo profil výdavkov pre čerpanie rozpočtu založený na ukazovateli približne o 1 184,1 milióna EUR. Pripísané príjmy vo výške 1 927,2 milióna EUR sú už k dispozícii a v roku 2013 sa očakáva, že sa vyberú ďalšie sumy. V súčasnosti sa Komisia domnieva, že suma pripísaných príjmov, ktoré budú k dispozícii na konci roka, ako aj prípadné nedočerpanie iných častí rozpočtu budú dostatočné na to, aby sa pokryli všetky potreby financovania rozpočtu na rok 2013, a to vrátane očakávaných potrieb, pokiaľ ide o negatívne výdavky vyplývajúce zo schválenia účtov. Komisia navyše očakáva, že sa využijú všetky schválené prostriedky rozpočtu na rok 2013, ako aj časť pripísaných príjmov vybraných v roku 2013. Zostatok týchto pripísaných príjmov, ktorý sa v súčasnosti odhaduje na 615 miliónov EUR, bude prevedený do ďalšieho rozpočtového roka 2014 a zohľadnil sa už v opravnom liste č. 2/2014, o ktorom v súčasnosti rokuje rozpočtový orgán. [1] Ú. v. EÚ L 209, 11.8.2005, s. 1. [2] V článku 14 nariadenia Európskeho parlamentu a Rady (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že vnútorné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako ostatné schválené rozpočtové prostriedky z príslušného rozpočtového článku. [3] Úroveň čerpania oddelenej priamej pomoci sa vypočíta ako percentuálny podiel rozpočtových potrieb, v prípade režimu jednotnej platby vrátane sumy pripísaných príjmov. PRÍLOHA 1